b'\n_START_ARTICLE_\nVictory Liner\n_START_SECTION_\nPinagmulan\n_START_PARAGRAPH_\nAng pangalan ng kompanya ay hinango sa salitang Ingles na "Victory Joe", na sinabi ng isang sundalong Amerikano, na nagpapatunay ng tagumpay ng Estados Unidos sa Ikalawang Digmaang Pandaigdig laban sa Hapon. Ang pananalitang iyon ang siyang naging pangalan ng kompanya ng bus at tinawag ito ngayong Victory Liner ni G. Jose I. Hernandez, isang mekaniko at sole founder ng nasabing kompanya.\n_START_SECTION_\nKasaysayan\n_START_PARAGRAPH_\nAng pagkakatatag ng Victory Liner ay nagsimula kay G. Jose Hernandez, isang mekaniko. Nangolekta siya ng ilang spare parts, makina, at mga piraso ng metal galing sa mga sira at abandonadong mga sasakyang pangmilitar ng Estados Unidos. Naisipan niyang gawin itong isang trak upang magdala at magbenta ng mga produkto tulad ng mais, bigas, mga gulay at homemade na sabong panlaba._NEWLINE_Makalipas lamang ang isang buwan buhat nang matapos ang digmaan, naisipan umano ni G. Hernandez na ang trak na ginawa niya ay siyang magiging pampasaherong bus._NEWLINE_Noong 15 Oktubre 1945, ang kauna-unahang bus na hinango niya sa improvised na trak ay may linyang Maynila-Olongapo vice versa. Siya ang kauna-unahang drayber nito, at ang kanyang bayaw na si Leonardo D. Trinidad ay ang kauna-unahang konduktor._NEWLINE_Sa paglipas ng maraming taon, lumawak ang kompanya at naging isang ganap na korporasyon dahil sa nakakuha sila ng ilang prangkisa at units sa ilang mga kompanya ng bus na malapit nang malugi o magsara. Sa ngayon, ang Victory Liner na ang nangungunang kompanya ng bus na may pinakamaraming destinasyon sa Hilagang Luzon, kabilang na ang Bulacan, Pampanga, Bataan, Zambales, Pangasinan, Tarlac, Benguet, La Union, Nueva Ecija, Nueva Vizcaya, Isabela, Cagayan, Apayao, at Kalinga. Ang pangunahing opisina nito (opisyal na headquarters) ay matatagpuan sa Lungsod ng Caloocan at ang adres nito ay 713 Rizal Avenue Extension, Barangay 72, Grace Park West, Lungsod ng Kalookan, Pilipinas._NEWLINE_Sa ngayon, may mayroon nang tinatayang 1000 bus ang Victory Liner batay sa iba\'t ibang modelo. Ang ibang unit ay pawang mga rebodied (binago ang disenyo ng katawan ng bus sa pamamagitan ng welding upang magmukhang bago) mula sa ilang pinagkakatiwalaang manupakturer ng mga bus gaya ng Santarosa Motorworks, Inc. Del Monte Motors Corp., Pilipinas Hino, Inc., at Almazora Motors. Mayroon na silang mga bus na gawa sa mga bansang Tsina at Korea gaya ng Yutong, King Long, Hyundai at Kia. Mayroon silang sariling planta na kung saan doon isinasaayos ang ilang mga lumang bus upang maging bago, lalong-lalo na ang ilan sa mga na-rebodied na ay mga Japayuki units._NEWLINE_Mula nang mamatay ang sole founder noong 2001, ipinasa ang pamunuan sa anak niyang lalaki, si G. Johnny Hernandez._NEWLINE_Noong 2007, inilunsad ang Deluxe class. Ito ay para lamang sa mga biyahe papuntang Baguio at Tuguegarao. At tinatayang mayroong 600 bus ang Victory Liner batay sa iba\'t ibang modelo hanggang sa nadagdagan na ito ng mga sumunod pang mga taon._NEWLINE_Sa unang bahagi ng taong 2011, ang Victory Liner ay nakapaglunsad na ng wireless internet o Wi-Fi na gawa ng Sun Cellular. Gaya ng JAC Liner, Inc. inaasahan ng kompanya na malalagyan ng Wi-Fi ang lahat ng mga bus hanggang sa matapos ang taon. Ito ay upang mabigyan ng magandang serbisyo at maiwasan ang pagkainip ng mga pasahero kahit mahaba o maigsi ang biyahe.'